**Návrh**

**Vyhláška**

**Úradu pre reguláciu sieťových odvetví**

**z ... 2022,**

**ktorou sa ustanovuje spôsob určenia primeranej náhrady z dôvodu poskytovania solidarity v dodávke plynu alebo opatrení súvisiacich s jej poskytovaním pri nedobrovoľnom uvoľňovaní plynu**

Úrad pre reguláciu sieťových odvetví (ďalej len „úrad“) podľa § 95 ods. 2 písm. m) zákona č. 251/2012 Z. z. o energetike a o zmene a doplnení niektorých zákonov v znení zákona č. …/2022 Z. z. (ďalej len „zákon“) ustanovuje:

**§ 1**

**Určenie primeranej náhrady**

1. Primeraná náhrada z dôvodu poskytovania solidarity v dodávke plynu alebo opatrení súvisiacich s jej poskytovaním pre dotknutých účastníkov trhu s plynom sa určuje podľa metodiky, ktorú úrad vypracuje do 30. novembra 2022.
2. Hodnota vypočítaná podľa odseku 1 pre všetkých účastníkov trhu s plynom je vstupným údajom do ponuky, ktorú Ministerstvo hospodárstva Slovenskej republiky (ďalej len „ministerstvo“) predkladá žiadajúcim členským štátom podľa osobitného predpisu.[[1]](#footnote-1))

**§ 2**

**Náklady účastníkov trhu s plynom z dôvodu poskytovania solidarity v dodávke plynu alebo opatrení súvisiacich s jej poskytovaním**

1. Účastníci trhu s plynom do 1. januára 2023 predložia úradu informáciu o nákladoch, ktoré im preukázateľne vzniknú v prípade poskytovania solidarity v dodávke plynu alebo opatrení súvisiacich s jej poskytovaním v súlade s metodikou, ktorú vypracuje úrad.
2. Dodávateľ plynu predloží úradu podľa odseku 1 informáciu o nákladoch súvisiacich s dodávkou plynu určeného na účely solidarity.
3. Prevádzkovateľ prepravnej siete predloží úradu podľa odseku 1 informáciu o nákladoch súvisiacich s prepravou plynu určeného na účely solidarity.
4. Prevádzkovateľ distribučnej siete predloží úradu podľa odseku 1 informáciu o nákladoch súvisiacich s distribúciou plynu určeného na účely solidarity.
5. Prevádzkovateľ zásobníka predloží úradu podľa odseku 1 informáciu o nákladoch súvisiacich s uskladňovaním plynu určeného na účely solidarity.

**§ 3**

**Účinnosť**

Táto vyhláška nadobúda účinnosť ... 2022.

1. ) Článok 13 Nariadenia Európskeho parlamentu a Rady (EÚ) 2017/1938 z 25. októbra 2017 o opatreniach na zaistenie bezpečnosti dodávok plynu a o zrušení nariadenia (EÚ) č. 994/2010 (Ú. v. EÚ L 280, 28.10.2017). [↑](#footnote-ref-1)